Euroopa Komisjon teatas eile, et sai
Venemaalt uued ettepanekud puidu eksporditollide üle tekkinud vaidluste
lahendamiseks, kirjutas Helsingin Sanomat.
Kaubandusvolinik Peter Mandelsoni kontori teatel on ettepanek seni nähtuist parim. Mingeid kiireid lahendusi komisjon aga siiski ei näe. „Lähiajal ei tule mingit läbimurret,” ütles voliniku pressiesindaja. Ettepaneku sisu eile ei avalikustatud. Soome YLE kinnitamata andmeil on ettepanek külmutada tollid praegusel tasemel.
Täna kohtub Mandelson Lissabonis Venemaa kaubandusministri Elvira Nabiullinaga ning puutollid on teemaks ka homme algaval ELi ja Venemaa tippkohtumisel.
Venemaal sel kevadel puidule kehtestatud eksporditollid on eriti raskendanud
Soome ja Rootsi puidutööstuse olukorda. Mõnede ELi riikide arvates ei saa
Venemaad enne lubada Maailma Kaubandusorganisatsiooni WTO liikmeks kuni
puidutollide küsimus on veel lahendamata, kirjutas leht.